En 27-årig mand er afgået ved døden efter et kniv- og kølleslagsmål i Aalborg. Det oplyser Nordjyllands Politi.

Et voldsomt kniv- og kølleslagsmål mellem flere personer endte fatalt lørdag aften, da en 27-årig mand blev stukket ned og dræbt af flere knivstik.

Kort efter klokken 18 fik politiet meldingen om masseslagsmålet, og godt en time senere, klokken 18.49, blev den unge mand erklæret død på sygehuset i Aalborg.

Ifølge politiets efterforskning er der tale om et internt opgør i et kriminelt miljø.

»Vi har en del spor, vi forfølger. Af hensynet til vores efterforskning kan jeg ikke komme det nærmere,« siger vicepolitiinspektør Anders Uhrskov, der ikke mener, at borgerne skal være bekymret for at færdes i Aalborg.

Nordjyllands Politi har ikke yderligere informationer, men BTs mand på stedet melder, at der i forbindelse med slagsmålet var en større biljagt i gang. Den endte i et befærdet kryds melem Øster Allé og Langelandsgade, hvor flere biler kørte sammen. De er totalsmadrede.

Politiet er talstærkt til stede i skudsikre veste, og området er spærret af, mens drabet efterforskes.

»Vi er gået i gang med et massivt efterforsknings-arbejde – både for at finde de formodede gerningsmænd og klarlægge hændelsesforløbet,« oplyser politiinspektør ved Nordjyllands Politi, Ole Kristensen, i en pressemeddelelse.

Ifølge Ekstra Bladets oplysninger udspillede sig et sandt drama i sekunderne efter biljagten slutning.

Her trådte en mand ud af en af bilerne, smurt ind i blod og bærende på en jernstang, oplyser et vidne til avisen.

Cirka 50 meter længere hen ad vejen lå den knivdræbte 27-årige i en stor blodpøl.

I en af bilerne befandt sig også en kvinde med et cirka etårigt barn på armen. Ifølge vidnet så det ikke ud som om, at parret havde noget med slagsmålet at gøre, men blot havde været på det forkerte sted på det forkerte tidspunkt.

Nordjyllands Politi ønsker ikke at kommentere sagen for nuværende.

Hvis der er borgere, der har oplysninger i sagen, bedes de kontakte politiet på 114

Opdateres...